Torsten Schack Pedersen (V), 2014-04-03:
Som vi allerede har været inde på under debatten, har det været et meget, meget besynderligt forløb, vi har været vidne til de sidste 9 måneder, når det gælder børnechecken.
Regeringen har ageret helt uhørt i denne sag.
På baggrund af en henvendelse fra Kommissionen tilbage i april valgte regeringen i juni måned at lægge sig fladt ned, i forhold til at Danmark ikke skulle kunne opretholde et optjeningsprincip.
Fra juni måned blev administrationen af reglerne så ændret, uden at regeringen havde ændret dansk lovgivning eller havde sikret sig en parlamentarisk opbakning hertil.
Det er demokratisk temmelig angribeligt og vel uden historisk sidestykke.
Fra Venstres side må vi sige, at vi stadig væk ikke forstår, hvorfor regeringen ikke tilbage i 2013 forsvarede de danske regler over for Kommissionen.
Men regeringspartierne var selvfølgelig også imod optjeningsprincippet, da det blev indført, så man kan jo tænke sit.
Regeringen annoncerede så, at den ville fremsætte et lovforslag om sagen i oktober 2013.
Det skete ikke.
Der skete faktisk slet ingenting i sagen før i slutningen af januar, hvor der så kom gang i nogle forhandlinger.
Desværre har det indtil nu været meget, meget svært for os at finde ud af, om regeringen egentlig mener, at der er tale om et problem.
Statsministeren kan leve med det.
Fra Venstres side handler det i høj grad om politik.
For vi synes ikke, det er rimeligt, at man optjener ret til børnecheck med det samme, når man begynder arbejde i Danmark, og vi har jo grundlæggende til gode at få et klart svar fra regeringen på, om regeringen mener, at det er et politisk problem, at man optjener fra den første dag, men først får det udbetalt efter noget tid – det sidste er jeg helt med på.
Mener regeringen, det er rimeligt, eller mener regeringen ikke, det er det?
Det er uklart.
Men måske kommer regeringens tilgang allermest til udtryk i dagens udgave af Jyllands-Posten, hvor der står, at »De Radikales gruppeformand Christian Friis Bach med egne ord »stille og roligt [vil] se på, mens oppositionen diskuterer forskellige løsninger«.«
Har regeringen glemt, hvad det er at være regering?
For hvis regeringen mener, at der er tale om, at der er et problem, ja, så må regeringen prøve at handle i overensstemmelse hermed.
Men det, vi har oplevet, er, at regeringen har afvist alt.
Der er ikke noget problem, og der er intet andet end regeringens model og løsning, og det forstår vi ikke i Venstre.
Vi opfordrer statsministeren til at sætte sig for bordenden for at finde en løsning.
Det har hun afvist.
Og forvirringen bliver jo større, når regeringen har sagt, at den er villig til at gøre noget, hvis udgifterne skaber store finansielle ubalancer.
Regeringen vil forsvare et optjeningsprincip, når det gælder dagpenge, men ikke når det gælder børnecheck.
Fra Venstres side skal vi indtrængende bede om, at regeringen indser sagens alvor.
Danskerne er med rette massivt imod den måde, som regeringen administrerer reglerne på nu, og i Venstre er vi optaget af, at der sikres værn mod, at man efter kort ophold i Danmark får fuld adgang til en børnecheck.
Som Venstres formand har meddelt, vil vi fra Venstres side stemme for dette beslutningsforslag, hvis ikke regeringen inden andenbehandlingen imødekommer det klare krav, som vi har i Venstre, nemlig at der sikres værn mod, at EU-reglerne om fri bevægelighed betyder, at nationale velfærdsordninger gives fri.
Regeringen har udvist en uhørt arrogance i denne sag med passivitet, tilsidesættelse af parlamentariske spilleregler og en forhandlingstaktik, der har været alt andet fremmende for at finde en løsning.
Men hvis regeringen nu vil anerkende, at der er tale om et problem, og at rimeligheden er ophørt, så må regeringen også være optaget af at finde en løsning, og hvis regeringen er det, må regeringen begynde at håndtere denne sag helt anderledes og fremlægge konkrete forslag, som sikrer en reel løsning.